Dan wara li din il-ġimgħa ġie żvelat kuntratt ta' €80,000 li ngħata lil Konrad Mizzi ħmistax wara li rriżenja minn Ministru Il-Ministru għat-Turiżmu Julia Farrugia Portelli talbet biex ikunu eżaminati l-kuntratti kollha li ngħataw mill-Awtorità Maltija għat-Turiżmu fl-aħħar xhur. Farrugia Portelli saħqet li dawn il-kuntratti se jkunu eżaminati biex ikun assigurat li huma validi. Il-Ministru ħadet dan fid-dawl tal-kontroversja li qamet fl-aħħar jiem meta ġie żvelat li ħmistax wara li rriżenja minn Ministru, Konrad Mizzi ngħata kuntratt ta’ konsulenza mal-MTA u kien se jaqla’ €80,000. Dan il-kuntratt twaqqaf. Farrugia Portelli qalet dan waqt li kienet qed titkellem wara konferenza tal-aħbarijiet dwar l-espansjoni tat-terminat tal-Ajruport Internazzjonali ta’ Malta. Saħqet li wara li jintemm il-proċess, ikun imiss lilha biex tieħu d-deċiżjonijiet fejn ikun hemm bżonn. Mistoqsija jekk Mizzi hux se jkun qed jikkontesta d-deċiżjoni li ttieħdet dwar il-kuntratt tiegħu, Farrugia Portelli saħqet li kulħadd huwa liberu li jieħu l-passi legali li jħoss li hemm bżonn. Qalet biss li kien hemm raġunijiet legali u etiċi għaliex kien itterminat dan il-kuntratt.